Ди къуэш республикэхэм
Сом мелард 37-рэ зыхуэзэ проектхэр
Адыгей. Мазаем и 27-м Сочэ и Олимп паркым и медиацентрым къыщызэIуахащ Урысей инвестицэ зэхыхьэ. Абы щызэхуэсахэм яхэтщ АР-м и Iэтащхьэм и къалэнхэр пIалъэкIэ зыгъэзащIэ КъумпIыл Мурат зи пашэ лIыкIуэхэр.
Хабзэ зэрыхъуауэ, Сочэ щекIуэкI зэхыхьэм щызэхуос хэкум, хамэ къэралхэм я компаниешхуэхэм я унафэщIхэр, урысей губернаторхэр, хьэрычэтыщIэхэр, щIэныгъэлIхэр. Мы гъэм зэхыхьэм зэхуишэсащ цIыху 4000-м нэблагъэ. Абы къыщыпсэлъащ УФ-м и Правительствэм и УнафэщI Медведев Дмитрий.
Адыгейм абы утыку къыщрихьащ сом мелард 37-рэ зыхуэзэ инвестицэ проек- ти 9. Ахэр нэхъыбэу теухуащ щIыналъэм и экономикэм и IэнатIэ нэхъыщхьэхэр къызэщIэзыубыдэхэм: энергетикэм, мэкъумэшым, ерыскъыхэкIым, ухуэныгъэм.
Архъыз зыщызыгъэпсэхухэм къахохъуэ
Черкесск. Гъэм и кIыхьагъкIэ лажьэ «Архъыз» курортым, 2013 гъэм и дыгъэгъазэм къызэIуахам, цIыху мелуан ныкъуэм щIигъум зыщагъэпсэхуащ.
Илъэс къэс зыгъэпсэхуакIуэхэр нэхъыбэ мэхъу. «Кавказ Ищхъэрэм и курортхэр» АО-м къызэритымкIэ, 2017 гъэм курортым къекIуэлIэнухэм процент 35 — 40 къахэхъуэнущ. «КСК» АО-м и генеральнэ унафэщIым зэрыжиIэмкIэ, зыплъыхьакIуэ, зыгъэпсэхуакIуэ къакIуэхэр нэхъыбэ зэрыхъум елъытащ хьэрычэтыщIэхэм хьэщIэщхэр, ресторанхэр, нэгузегъэужьыпIэхэр, нэгъуэщI IуэхущIапIэхэри яухуэным зэрытегушхуэнур. Къапщтэмэ, «Архъызым» и бгы-лыжэ къежэхыпIэм и кIапсэ гъуэгуищым зы сыхьэтым цIыху 6600-рэ щызэблэкIыфынущ, ауэ езы зыгъэпсэхупIэр апхуэдиз цIыху зыхуей хуэгъэзэным хуэхьэзыркъым. Аращи, хьэрычэтыщIэхэр трагъэгушхуэ мы щIыпIэм хьэщIэщхэр, шхапIэхэр щаухуэным.
Уэрдокъуэ Женя.
